Angiuleddus in festa
(Elvira Depau - Tortolì)

In sa dom 'e Babbu Mannu
tottu is animas frementis
sa benia de ateras gentis
aspettanta cun affannu

S'angiuleddu bandirori
In tottu su gircondariu
de unu fattu straordinariu
s 'est portau annunziadori

"Po unu Papa bonu e santu
chi cumbattiu ha su mali
una festa nazionali
preparai cun donia santu".

Funti tottu avvolotaus
ca s 'Arcangiulu a trumbitta
prenus de genti allirghitta
olli tottu is biginaus

Is angiuleddus giardineris
isterrendu froris friscus
po unu degnu frari ‘e Cristus
preparanta is cammineris

Tantus froris de giardinus
Anti postu in tottu logu
si imbruscinanta po giogu
Angiuleddus cherubinus

Is Angiuleddus sonaroris
di e notti sighendu a provai
non d' accabanta mai de sonai
timendu po non fai erroris

Ziu Beethoven è passienziosu
ma is Angiuleddus emozionaus
po sa festa funti arriolaus
e si piganta tottu a giogu

Is Angiuleddus serbiroris
anti cuncordau sa mesa
deppeis biri sa bellesa
finzas vasus cun is froris

Po bufai a prangiu e a cena
in is tassas cristallinas
de abba frisca de is collinas
accostiau s 'anti una vena.

Is Angiuleddus piscaroris
Anti portau su pisci friscu
e de cocciula un ' aiscu
po su Papa e is Munsignoris

Is Angiuleddus de cassa manna
portau anti una sirbonedda
orrubiara in cassoledda
e non cotta a fogh 'e canna.

Is Angiuleddus muntanginus
po su papa no è debaras
s 'arriolu a is camminaras
es connoitu de is biginus

Preparendu una bella pista
cun abbundanti bèttara de nì
de Wojtyla cuntentu in su sci
is angiuleddus gosanta a vista.

Is Angiuleddus de sa marina
Si funti postus tottus impari
e cun s 'agiuru de una gomari
d'anti fattu una bella piscina

Po da preni de abba frisca
anti imperau una trumba marina
e anti prenu sa piscina
cun abba de mari de Calamorisca.

Is Angiuleddus ballaroris
Prontus po fai 'nu ballu a sonettu
anti cantau unu bellu muttettu
e s'anti bardau is alas cun froris.

"Po su Papa polaccu
eus postu custu cantu
ca Wojtyla a lestru est santu
deu si nau e non soi maccu"

Is Angiuleddus pintaroris
anti copiau de sa natura
in tottu su gelu anti fattu pintura
ca s 'anti pigau colori de is froris.

Is cherubinus scentigeddus
po dimostrai de teni valori
cun tinturas de donia colori
s'anti intintu is bocculeddus.

Is Angiuleddus de scola 'e alai
in su viaggiu de terra gelu
'ndi pesanta a is animas su velu
e das ' imparanta a bolai

Is Angiuleddus trasportatoris
non tenianta bisong 'e benzina
e po attobiai sa Lugi Divina
istruianta is avventoris.

Is Angiuleddus di erricimentu
tottu prontus po du salurai
poita ca est tardendu a erribai
funti intraus in penzamentu

Controllau anti is registrus
ma non du at perunu errori
s'Angiuleddu informatori
mandau anti a Gesù Cristus

Cumparessa Gesù Cristus
ca di portu segamentu
cussus de s'erricimentu
donau m'anti dus registrus

Mandau m'anti a domandai
ca Woitila no è lompiu ancora
e 'esti sbagliu o no è lompia s'ora?
Ollinti sciri eita deppinti fai.

No isciu eita è zuzzedendu
custa orta deppu nai
bai in terra a t'informai
e torrandi a innoi currendu.

S'Angiuleddu informatori
chenz 'e perdi unu segundu
si prepara po su mundu
salurendu su Signori.

Certa no è prus abituau
a tottu custa cunfusioni
ma doppi fai sa cummissioni
po su Deus chi d'ha mandau

De Wojtyla a ogus tristus
Ha pigau sa cunfessioni
a contai sa situazioni
torra lestru a Gesù Cristus

Deus miu caru Deus miu bonu
Papa Wojtyla di mandara a nai
ca di impedinti de arziai
mera perdas grais che tronu.

Eita pesu podid’essi
chi d'impediri de arziai
sighimì tottu a contai
firmu ingui e chenz 'e pressi.

Issu è tristu e scunfortau
ca no ha finiu is missionis
de redimi duas nazionis
ca di mancanta ha contau

Si 'etta finzas dol'e coru
po sa gherra e tirannia
non si d'a bitta finia
mancu cun tottu su coru

Sa bontari 'e Gesù Cristus
olli prestu pesai sa pena
de s'agonia sua terrena
a Wojtyla frar'e Cristus

Abrontau s'ari un 'imposta
de mandai cun s 'Angiuleddu
"custa punt'e billetteddu
bai e porta chenz 'e posta"

"Po s'amori e dedizioni
a is piccioccus de su mundu
non d'abarra prus a fundu
de scontai nisciuna azioni"

"Cun is fueddus di amori e stima
chi ari imprimiu a s'umanirai
genti bona a guvernai
eus a teni prus de prima"

In sa terra no è prus lugi
e Wojtyla esti spantau
i s 'intendiri slebiau
in d'una ora 'e fai sa rugi

I si castiara appetottu
eita adessi suzzedendu?
mera genti est prangendu
e due tottu un 'avvolotu

Provara a dus cunfortai  .
ma nisciunus di ' ona nessi
a perdonai e cumparessi
iara a bolli a tottus nai

Tottu a giru s'è castiendu
candu biri un 'Angiuleddu
aio! a su gelu a pal'e porceddu
du trasportara erriendu!